paragraph_text: Početkom 1290. godine poslala je svoga sina Andriju s ujakom Albertinijem Morosinom preko Jadrana, kako bi se izborio za svoje pravo na hrvatsko herceštvo. Njih dvojica su pristala brodom u Zadar, odakle su krenuli prema sjeveru, ali je Andrija bio zarobljen u Štrigovu u Međimurju i bio predan na čuvanje austrijskom vojvodi Albertu I., sinu njemačkog cara Rudolfa Habsburškog. Kada su uskoro Kumani ubili hrvatsko-ugarskog kralja Ladislava IV. (1272. – 1290.), ugarsko plemstvo ga je pozvalo da dođe iz Beča i preuzme prijestolje. Krajem 1292. godine doveli su Babonići kraljevu majku Tomasinu u Ugarsku, nakon čega ju je sin imenovao hrvatskom herceginjom.